CELEX: 62015TN0746
Language: lt
Date: 2015-12-22 00:00:00
Title: Byla T-746/15: 2015 m. gruodžio 22 d. pareikštas ieškinys byloje Biofa/Komisija

15.2.2016   
            
            
               LT
            
            
               Europos Sąjungos oficialusis leidinys
            
            
               C 59/46
            
         2015 m. gruodžio 22 d. pareikštas ieškinys byloje Biofa/Komisija
   
   (Byla T-746/15)
   (2016/C 059/53)
   Proceso kalba: vokiečių
   
      Šalys
   
   
      Ieškovė: Biofa AG (Miunzingenas, Vokietija), atstovaujama advokatų C. Stallberg ir S. Knoblich
   
      Atsakovė: Europos Komisija
   
      Reikalavimai
   
   Ieškovė Bendrojo Teismo prašo:
   
               —
            
            
               panaikinti 2015 m. lapkričio 17 d. Komisijos įgyvendinimo reglamentą (ES) Nr. 2015/2069, kuriuo patvirtinama pagrindinė medžiaga natrio hidrokarbonatas (OL L 301, p. 42),
            
         
               —
            
            
               priteisti iš atsakovės bylinėjimosi išlaidas.
            
         
      Ieškinio pagrindai ir pagrindiniai argumentai
   
   Grįsdama ieškinį ieškovė remiasi septyniais pagrindais.
   
               1.
            
            
               Pirmasis ieškinio pagrindas: duomenų apsaugos pažeidimas
               Ieškovės duomenims, susijusiems su jos augalų apsaugos produktu VitiSan®, taikoma duomenų apsauga pagal Reglamento (EB) Nr. 1107/2009 (1) 59 straipsnį. Todėl šių duomenų naudojimas siekiant patvirtinti pagrindinę medžiagą natrio hidrokarbonatą pažeidžia ieškovės teisę į duomenų apsaugą.
            
         
               2.
            
            
               Antrasis ieškinio pagrindas: subsidiarumo principo pažeidimas per pagrindinių medžiagų patvirtinimo procedūrą
               Pagrindinės medžiagos natrio hidrokarbonato patvirtinimas pažeidžia augalų apsaugos teisės aktuose įtvirtintą subsidiarumo principą, nes, be ieškovės augalų apsaugos produkto VitiSan®, kurio veiklioji medžiaga yra kalio hidrokarbonatas, atsiranda dar vienas leidžiamas naudoti augalų apsaugos produktas, kurio veiklioji medžiaga panaši.
            
         
               3.
            
            
               Trečiasis ieškinio pagrindas: pirmumo principo pažeidimas per pagrindinių medžiagų patvirtinimo procedūrą
               Remiantis pirmumo principu, ieškovės prašymas patvirtinti natrio hidrokarbonatą kaip veikliąją medžiagą užkerta kelią patvirtinti šią medžiagą kaip pagrindinę medžiagą.
            
         
               4.
            
            
               Ketvirtasis ieškinio pagrindas: ieškovės nuosavybės teisės pažeidimas
               Neteisėtas ieškovės duomenų naudojimas siekiant patvirtinti pagrindinę medžiagą natrio hidrokarbonatą pažeidžia jos teisę į intelektinę nuosavybę, įtvirtintą Europos Sąjungos pagrindinių teisių chartijos (toliau – Chartija) 17 straipsnio 2 dalyje.
            
         
               5.
            
            
               Penktasis ieškinio pagrindas: konfidencialios verslo informacijos apsaugos reikalavimo pažeidimas
               Neteisėtas ieškovės duomenų naudojimas siekiant patvirtinti pagrindinę medžiagą natrio hidrokarbonatą taip pat pažeidžia konfidencialios verslo informacijos apsaugos reikalavimą pagal Chartijos 7 straipsnį.
            
         
               6.
            
            
               Šeštasis ieškinio pagrindas: bendrojo vienodo požiūrio principo pažeidimas
               Neteisėtas ieškovės duomenų naudojimas siekiant patvirtinti pagrindinę medžiagą natrio hidrokarbonatą pažeidžia ir vienodo požiūrio principą. Ieškovė turėjo daug investuoti į leidimui gauti reikalingus duomenis, o atsakovė tuos duomenis panaudojo trečiųjų asmenų, kuriems tokių investicijų atlikti nebereikėjo, naudai.
            
         
               7.
            
            
               Septintasis ieškinio pagrindas: teisėtų lūkesčių apsaugos principo pažeidimas
               Galiausiai neteisėtas ieškovės duomenų naudojimas siekiant patvirtinti pagrindinę medžiagą natrio hidrokarbonatą pažeidžia teisėtų lūkesčių apsaugos principą. Ieškovė galėjo tikėtis, kad jos duomenys, susiję su augalų apsaugos produktu VitiSan®, bus naudojami tik laikantis duomenų apsaugos.
            
         
      (1)  2009 m. spalio 21 d. Europos Parlamento ir Tarybos reglamentas (EB) Nr. 1107/2009 dėl augalų apsaugos produktų pateikimo į rinką ir panaikinantis Tarybos direktyvas 79/117/EEB ir 91/414/EEB (OL L 309, p. 1).